《卜居遣兴一首》
宋代·苏籀

老懒清吟口角钤，任真虚一性安恬。
士农轨范一身任，孔老穷探两者兼。
斋舍晦晨鸡弗已，翱翔晚节蔗弥甜。
平生缘业今何憾，伫返神魂倍蓰添。
若个生涯论屋谷，课催童子具醪盐。
俊游稍谢出囊颖，道念常嗤隔日痁。
拟古纰疏何柳骨，摄生精密必张髯。
鹤轩发兴从讥晏，雁塔乘时定合尖。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。